जमशेदपुर. ग्रुप के संस्थापक जेएन टाटा को याद करते हुए नवनियुक्त चेयरमैन एन चंद्रशेखरन (चंद्रा) ने कहा चेयरमैन बनने से मेरी जिम्मेवारी बढ़ गई है। मैं टाटा ग्रुप और इस शहर को नई ऊंचाई पर ले जाने का प्रयास करूंगा। कंपनी की प्रगति और जमशेदपुर को अलग कर नहीं देखा जा सकता। संस्थापक की प्रेरणा, अफसरों व कर्मचारियों का सहयोग और जमशेदपुरवासियों के प्यार से उम्मीद है, मैं अपने दायित्वों को बखूबी पूरा कर सकूंगा। उधर, रतन टाटा ने कहा टाटा कंपनी और टाटा शहर का भविष्य अब सुरक्षित हाथों में है। टाटा संस के नए चेयरमैन हमारे बीच के आदमी हैं।
बिष्ष्टुपुर पोस्टल पार्क में शुक्रवार को लोगों को संबोधित करने से पहले चंद्रशेखरन और रतन टाटा ने जेएन टाटा की प्रतिमा पर श्रद्धा सुमन अर्पित की। रतन टाटा ने कहा चंद्रशेखरन टीसीएस को नई ऊंचाई पर ले गए। मैं पूरे यकीन से कह सकता हूं कि टाटा ग्रुप, टाटा स्टील और टाटा शहर को वे बुलंदी पर ले जाएंगे। संस्थापक दिवस पर कंपनियों की 43 झांकी निकाली। चंद्रशेखरन ने कहा मैं दूसरी बार यहां आया हूं। पिछले 36 घंटे से यहां हूं। यहां का जीवन स्तर स्मार्ट सिटी जैसा है। संस्थापक की सोच के अनुसार विकास कर रहा है। यहां की सड़कें, नागरिक सुविधाएं व हरियाली अच्छी है। मैं फिर यहां आना चाहूं्गा।
ट्रम्प के सत्ता में आने से टीसीएस पर नहीं पड़ेगा फर्क – रतन टाटा
चंद्रशेखरन के साथ पूर्व चेयरमैन टाटा वर्कर्स यूनियन गए। यूनियन अध्यक्ष आर. रवि प्रसाद ने अमेरिका में ट्रम्प सरकार के आने के बाद बदली परिस्थितियों पर सवाल किया। इस पर रतन टाटा ने कहा ट्रम्प के अमेरिका में सत्ता में आने से टीसीएस के कारोबार पर विशेष फर्क नहीं पड़ेगा। ट्रम्प प्रकरण को मीडिया ज्यादा बढ़ा-चढ़ा रहा है। समय के साथ सबकुछ सामान्य हो जाएगा। उन्होंने कहा कि टाटा मानव मूल्यों को ध्यान में रखकर अपना व्यवसाय करता है। हम हर परिस्थिति से मुकाबले को तैयार हैं।
मेरा ससुराल यहां, अब मुझ पर जिम्मेदारी
चंद्रशेखरन ने टाटा वर्कर्स यूनियन में प्रतिनिधियों से मुलाकात की। उन्होंने जमशेदपुर और टाटा स्टील से अपने रिश्ते को प्रगाढ़ बताया। कहा- इस शहर से गहरा नाता है। जमशेदपुर में मेरा ससुराल है। ससुर व दादा ससुर टाटा स्टील के कर्मचारी रहे हैं, अब मुझे बड़ी जिम्मेदारी दी गई है।
चंद्रशेखरन और टीवी नरेंद्रन हैं क्लासमेट
टाटा स्टील के एमडी टीवी नरेंद्रन और टाटा संस के चेयरमैन चंद्रशेखरन कभी क्लासमेट रहे हैं। इस बात का खुलासा खुद चंद्रशेखरन ने किया। टाटा वर्कर्स यूनियन के पदाधिकारियों से चर्चा करते हुए उन्होंने बताया वह और नरेंद्रन एक ही इंजीनियरिंग कॉलेज एनआईटी त्रिची से पढ़े हैं।
रतन का कर्मचारियों को पत्र, लिखा-आप ही सबसे बड़े शेयरधारक
टाटा ट्रस्ट के अध्यक्ष रतन टाटा ने कर्मचारियों को टाटा समूह का उत्तराधिकारी और संरक्षक बताया। रतन टाटा ने इस लोक कल्याणकारी संगठन के 125 वें स्थापना दिवस और इसके संस्थापक जमशेदजी नौसरवान जी टाटा की 178वी जयंती पर कर्मचारियों को पत्र लिखा। कर्मचारियों को ट्रस्ट का सबसे बड़ा शेयरधारक बताया। पत्र में कहा कि विरासत को बचाए रखने में कर्मचारियों की महत्वपूर्ण भूमिका है। उन्होंने उम्मीद जताई कि समूह के कारोबार से आगे सोचने पर कर्मचारियों को गर्व होगा। रतन टाटा ने पत्र में कर्मचारियों को लिखा है कि आपके उत्साह, जोश और सत्यनिष्ठा के साथ कड़ी मेहनत ने समूह को इस स्तर पर पहुंचाया है। आपके कारण ही हमें समाज और राष्ट्र की सेवा करने का अवसर मिला। ट्रस्ट समाज में सतत बदलाव लाने में विश्वास रखता है। रतन टाटा ने पत्र में लिखा कि इस ट्रस्ट की टाटा संस में सबसे अधिक 66 प्रतिशत की हिस्सेदारी है।
क्लीन, प्राेग्रेसिव व जीरो अपराध वाला है शहर
रतन टाटा ने कहा जमशेदपुर ने मुझे बहुत कुछ दिया। बहुत खुशी होती है यहां आकर। पुरानी यादें जुड़ी हुई हैं इस शहर से। अपने जीवन के छह महत्वपूर्ण साल मैंने यहां गुजारे। शहर लगातार प्रगति कर रहा है। हमारे संस्थापक जो बिरासत छोड़कर गए हैं, उसका अनुसरण करते हुए कंपनी और शहर को को बुलंदी पर ले जाने की जिम्मेदारी हम सबकी है। जमशेदपुर क्लीन, प्राेग्रेसिव और जीरो अपराध वाला शहर है। इसे बचाकर रखना हमारा उत्तरदायित्व है। मैं इसे अंतरराष्ट्रीय स्तर का शहर के रूप में देखना चाहता हूं। जेएन टाटा को श्रद्धांजलि देने के बाद रतन ने कहा जब भी मैं इस शहर में आता हूं, मुझे आत्मीयता व असीम शांति मिलती हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva